b"\n_START_ARTICLE_\nFerran Pont i Puntigam\n_START_SECTION_\nBiografia\n_START_PARAGRAPH_\nLlicenciat en enginyeria industrial, fins al 1980 treball\xc3\xa0 en empreses de materials per a la construcci\xc3\xb3. Va ser fundador i president del Centre parroquial Sant Crist\xc3\xb2fol de Ca n'Anglada (1965), president de l'Associaci\xc3\xb3 de Ve\xc3\xafns del barri de Ca n'Anglada de Terrassa de 1971 a 1973 i secretari de la Coordinadora d'Associacions de Ve\xc3\xafns de Terrassa de 1973 a 1975._NEWLINE_Tamb\xc3\xa9 \xc3\xa9s membre d'\xc3\x92mnium Cultural des del 1969 i de l'Associaci\xc3\xb3 d'Amics de les Nacions Unides des del 1970._NEWLINE_El 1969 fou fundador i secretari de la comissi\xc3\xb3 d'urbanisme d'\xc3\x92mnium Cultural a Terrassa i treball\xc3\xa0 en l'\xc3\x80mbit d'Ordenaci\xc3\xb3 del Territori del Congr\xc3\xa9s de Cultura Catalana. \xc3\x89s membre de la comissi\xc3\xb3 d'urbanisme del Col\xc2\xb7legi d'Enginyers Industrials de Catalunya del que n'\xc3\xa9s membre des de 1962, i de la Societat Catalana d'Ordenaci\xc3\xb3 del Territori, vinculada a l'Institut d'Estudis Catalans. _NEWLINE_Militant d'UDC des de 1974, n'ha estat conseller nacional i membre de govern. Ha estat diputat al Parlament de Catalunya per CiU a les eleccions al Parlament de Catalunya de 1980, 1984, 1988, 1992 i 1995, on ha estat president de la Comissi\xc3\xb3 d'Economia, Finances i Pressupost. Ha estat ponent de CiU a la Llei de pol\xc3\xadtica territorial de 1983, a la Llei del Pla Territorial general de Catalunya de 1995 i a les lleis d'Organitzaci\xc3\xb3 comarcal i Municipal de Catalunya de 1987 i 1988. _NEWLINE_El 1999 no es present\xc3\xa0 a les eleccions. Des del 2000 \xc3\xa9s president de C\xc3\xa0ritas Diocesana a Terrassa i coordinador de Just\xc3\xadcia i Pau a Terrassa. El 2007 fou nomenat terrassenc de l'any._NEWLINE_Ha publicat diferents treballs, estudis i publicacions sobre urbanisme de la ciutat de Terrassa i a la seva comarca a l'Avui i a Terrassa."